ઝાલાવાડમાં છેલ્લા બે દિવસથી બાળકોને ઉપાડી જતી ગેંગ સક્રિયા હોવાના સોશ્યલ મિડીયામાં ફોટાઓ વાયરલ થઈ રહ્યા છે. આ વાત વાયુવેગે શહેરી અને ગ્રામ્ય વિસ્તારમાં પહોંચી જતા વિદ્યાર્થીઓ અને વાલીઓમાં ભયનો માહોલ ઉભો થયો છે. બાલમંદિર, શાળાઓમાં પણ વાલીઓ બાળકોને મોકલતા અચકાય રહ્યા છે ત્યારે સુરેન્દ્રનગર જીલ્લા પોલીસ વડા દીપક કુમાર મેઘાણી દ્વારા સુરેન્દ્રનગર જિલ્લામાં આવી કોઈ ગેંગ ઉતરી આવી હોવાની કોઈ હકીકત પોલીસને નહિ મળેલ હોવાનું જણાવી, સુરેન્દ્રનગર પોલીસ સતર્ક તેમજ સક્ષમ છે, કોઇપણ આવો બનાવ જિલ્લાના કોઈપણ પોલીસ સ્ટેશન ખાતે નોંધાયેલ નથી તેમજ જિલ્લાના લોકોને તકેદારી રાખવા તેમજ કોઇપણ શંકાસ્પદ વ્યક્તિ જણાઈ આવ્યે પોલીસ કંટ્રોલ રૂમ કે નજીકના પોલીસનો સંપર્ક સાધવા જાણ કરેલ છે. કોઇપણ જાતની ખરાઈ કર્યા વગર કોઈ અજાણી વ્યક્તિ છોકરા ઉઠાવી જનાર જાણી, તેને મારા મારવો, એ ગુન્હો છે. ખોટી અફવા ફેલાવવા થી કોઈ નિર્દોષ નાગરિકોને હાની પહોંચી શકે છે. સોશીયલ મીડિયામાં કોઈ મેસેજ આવે તો, તેને પણ કોઈપણ જાતની ખરાઈ કર્યા વગર ફોરવર્ડ કરી, અફવા ફેલાવવી તે પણ ફોજદારી ગુન્હો બને છે. કોઈપણ લોકોએ કાયદો હાથમાં નહિ લેવા તેમજ આવી કોઈ શંકાસ્પદ બાબત જણાઈ આવ્યે પોલીસની મદદ લેવા પોલીસની એક યાદીમાં જાણ કરવામાં આવેલ છે.